เคทีซีปล่อยเงินกู้0%ธนชาตจ่ายรถจม3วัน
เคทีซีช่วยลูกค้าน้ำท่วมปล่อยกู้ 0% นาน 2 เดือน “ธนชาต” พร้อมจ่ายสินไหมรถจมน้ำภายใน 3 วัน
30 ต.ค. 2565

เคทีซีช่วยลูกค้าน้ำท่วมปล่อยกู้ 0% นาน 2 เดือน “ธนชาต” พร้อมจ่ายสินไหมรถจมน้ำภายใน 3 วัน 
น.ส.สุดาพร จันทร์วัฒนากุล รองประธานเจ้าหน้าที่บริหารสายงานธุรกิจสินเชื่อบุคคล “เคทีซี” หรือบริษัท บัตรกรุงไทย กล่าวว่าเคทีซีได้ออกมาตรการให้ความช่วยเหลือสมาชิกสินเชื่อพร้อมใช้ “เคทีซี แคช รีโวล์ฟ” ในจังหวัดที่ประสบอุทกภัยน้ำท่วมและมีประวัติการชำระดี โดยมอบสิทธิพิเศษฟรีดอกเบี้ยและค่าธรรมเนียมการใช้วงเงินในอัตรา 0% นาน 2 รอบบัญชี เพื่อเพิ่มสภาพคล่องทางการเงินให้สมาชิกนำไปใช้จ่ายในการซ่อมแซมบ้าน หรือซื้อเครื่องใช้เฟอร์นิเจอร์ทดแทนของเดิมที่ชำรุดเริ่มตั้งแต่วันนี้–31 ม.ค. 2555
ขณะที่ นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย กล่าวว่า ผลจากน้ำท่วมทำให้มีรถยนต์ของลูกค้าของธนชาตประกันภัยที่เสียหายจากเหตุการณ์น้ำท่วมทั้งหมด 600 คัน ซึ่งได้จัดส่งรถยกและเจ้าหน้าที่สำรวจภัยพร้อมทีมประเมินความเสียหายเข้าให้บริการลูกค้าทั้งหมดแล้ว
ทั้งนี้ หากรถลูกค้าได้รับความเสียหายแต่ยังสามารถซ่อมแซมได้ บริษัทจะทำการยกรถเข้าอู่ในเครือเพื่อจัดซ่อมให้กับลูกค้าทันที และหากเป็นกรณีที่รถลูกค้าจมน้ำเป็นเวลานานจนไม่สามารถซ่อมแซม ได้ หรือค่าซ่อมแซมมากกว่า 70% ของราคารถ บริษัท ธนชาตประกันภัย จะจ่ายค่าสินไหมให้กับลูกค้าเต็มจำนวนตามทุนประกันที่ทำไว้ภายใน 3 วัน